पटना. मैट्रिक परीक्षा में कपड़े उतरवा कर छात्राओं की जांच की जा रही है। जांचकर्ता द्वारा अश्लील टिप्पणी की जाती है। यह आरोप बांकीपुर गर्ल्स हाईस्कूल में परीक्षा दे रही छात्राओं और उनके अभिभावकों ने लगाया गया है। सोमवार को 50 से अधिक अभिभावक पटना प्रमंडल कार्यालय पहुंचे थे। छात्राओं के अभिभावकों ने प्रमंडलीय आयुक्त से हस्तक्षेप की गुहार लगाई। प्रमंडलीय आयुक्त आनंद किशोर ने बताया कि कदाचारमुक्त परीक्षा के लिए कड़ाई से चेकिंग हो रही है। क्या मामला है इसकी रिपोर्ट डीएम से मांगी जाएगी।
छात्रा ने कहा- जांचकर्ता करती हैं अभद्र टिप्पणी
मैट्रिक परीक्षा दे रही एक छात्रा ने बताया कि मजिस्ट्रेट व अन्य जांचकर्ता बहुत गंदे तरीके से जांच करते हैं। जांच करते समय कपड़े उतरवा देती हैं और अभद्र बातें करती हैं। छात्राओं के अभिभावक विजय कुमार, सुमिता सिंह, विभा श्रीवास्तव, सुनीता सिन्हा आदि ने बताया कि अभद्र तरीके से जांच किए जाने के कारण हमारी बच्चियां मानसिक तौर से परेशान हैं।
किसी के साथ नहीं हुआ अभद्र व्यवहार : प्राचार्य
बांकीपुर गर्ल्स हाईस्कूल की प्रिंसिपल विजया कुमारी ने जांच के नाम पर अश्लीलता के आरोप को गलत बताया है। उन्होंने कहा कि परीक्षार्थियों की जांच के लिए गेट के पास दो अस्थायी कमरे बनाए गए हैं। इसमें महिला मजिस्ट्रेट, पुलिस और टीचर रहती हैं। किसी के साथ अभद्र व्यवहार नहीं हुआ है। किसी को शिकायत है तो हमें बताएं, उसमें सुधार किया जाएगा।
hin_Deva awa_Deva hin_Deva awa_Deva hin_Deva